Maart | 2021 | Tannie Frannie
In die oomblik – 2021(6)
24 Woensdag Mar 2021
Joshua speel hy is 'n hondjie, kruip onder ouma se lessenaar in, nog steeds in sy pijamas.
Ouma: "Kom ons gaan trek jou aan."
Joshua: "Kom ons speel die hondjie het nie klere nie."
In die oomblik – 2021(5)
21 Sondag Mar 2021
Hy dra 'n "monster-onesie", 'n grys eenstukpijamapak met 'n kappie met tande en twee oranje horinkies. Mens sou dink dat hierdie mondering enige moontlikheid van waardigheid sou kanselleer, maar sy beskuldiging van verraad styg uit bo die absurde en laat ouma verslae en sonder verweer.
Want sy het vir Joshua se mamma loop vertel dat Josh die groot swart-en-wit kat in die katmandjie ingebondel en toegemaak het, alle instruksies om dit nie te doen nie, ten spyt.
Nou staan Joshi hier voor haar met die trane wat loop onder die kappie met die tande en die oranje horinkies: "Jy moenie dit sê nie, jy móénie!"
Sies, ouma, jy wat so hoog opgee oor oumas en lojaliteit teenoor hulle kleinkinders, skaam jou…
Goue Vroue, 'n kookklas en 'n kalender
16 Dinsdag Mar 2021
In haar ivoorbaksteentoring sit Frannie en peins oor die kenmerke van mense wat in Juliemaand gebore is en onder die sterreteken Die Krap (soms ook "Kreef" genoem) val. Hulle dra die harde dop van die seedier, maar binne is hulle murgsag. Huislike geluk en warmte is vir hulle hoogs belangrik. Die see en die maan wat die getye bepaal, stem hulle tot drome en mymeringe… Frannie snork van viesgeid en dink: ja, en hulle foeter al in die verkeerde rigting, skeef-skeef nes 'n regte krap!
Sy vlieg op, gryp haar voorskoot en begin aanstryk kookklas toe. Ter ere van haar verjaarsdagmaand het sy besluit sy gaan vandag 'n souttert met krapvleis maak, al hou sy nie juis van seekos nie. Die instruktrise Isabella Qh… Kge…Ghebê… Aaag, newwermaaind, hulle noem mos almal mekaar op die voornaam! Isabella se opdrag vir vandag se klas was om 'n eie resep vir 'n teetafel te maak, met raakpunte met hulle eie sterreteken. Frannie waai by die toetskombuis in, vol selfvertroue. Dis 'n maklike resep, mens moet net weet hoe om 'n romerige, klontvrye witsous aanmekaar te slaan.
Vol vertroue begin sy roer, maar o allawêreld, wat gebeur hierso? Die sous het klonte in! Wag, laat sy met die handklitser inspring, dit behoort die ding te doen. Frannie raak al hoe meer ontsteld. Isabella, wat op pad is na Frannie se werkstasie toe, herinner haar al te veel aan haar kwaai Huishoudkundejuffrouens in die jaar toet. Frannie klits en klits maar dis tevergeefs, die sous is 'n onredbare gemors…
Toortsie kom agter daar's fout en staan nader. "Frannie, jy sal moet oorbegin, niks gaan daardie sous red nie. Of wag, laat ek sommer gou-gou vir jou 'n nuwe witsous aanmekaarslaan. Seegogga! Kom help ons vriendin, kan jy asseblief vir haar die krapvleisies uit die dop en pote haal? Aa, Una, bly jy het kom loer wat hier aangaan, kerf gou-gou vir ons die groente. Frannie, maak jy nou net die kors, jy is mos goed met meelgebak – hiert jy, nou waar is die vrou dan nou heen?"
Trommeltjies is dik van die lag: "Sy's daar agter by die wasbak, sy sê al waarvoor sy in 'n kookklas goed is, is om die vadoeke te was." "Ek sal haar gaan haal," bied Positief aan, "as sy nie nou dadelik weer verder kook nie, gaan sy al haar selfvertroue verloor."
Frannie word rooigesig en skoorvoetend aan die hand teruggelei na waar Aalsie vir haar bestanddele reggesit het om die kors mee te maak. Appeltjie het klaar die eiers geklits en is nou besig om die bakpan vir haar te smeer en Scrapy moedig haar aan: "Kom nou, Frannie, dink net aan al die mooi broodjies wat jy al gebak het. Hier het jou maats nou vir jou die vulsel reg, al wat jy hoef te maak, is die kors! Moenie dat valse trots jou vandag in die wiele ry nie, jy weet mos die Goue Vroue help graag." Bondeltjies gee haar 'n vertroostende drukkie, San klop haar bemoedigend op die skouer en Frannie spring aan die werk. Toe sy sien wat gebeur, het Christa Isabella se aandag afgelei en haar in 'n druk gesprek gewikkel, sodat sy nie die petalje rondom die klonterige witsous sou sien nie. Met puik teenwoordigheid van gees skink Sonell vir Frannie 'n stywe dop frangelico en volg dit op met 'n tweede…
Intussen dek Woordnoot die allermooiste teetafel met 'n groen geborduurde tafeldoek, fyn servetjies en 'n woestynrosie langs elke koekbordjie. VirgoC rangskik die blomme en kruietakkies wat sy gebring het om as fokuspunt te dien. Die souttert is 'n reusesukses en Kameel gaan stal dit neffens al die ander fyngebak uit. Frannie sink op 'n stoel neer en trek vrugtekoek en tee nader, terwyl sy ongemerk aan 'n derde glas frangelico teug. Heelwat later lewer sy 'n snikkende, hikkende toespraak van dankbaarheid (Isabella verstaan nie waarom die oorstuurde vrou aanhoudend uitroep: "Een vir almal en almal vir een!" nie). Daarna word Frannie na haar toringhuisie begelei, waar sy nanag onder die volmaan sit en droom oor die collage wat by die maand Julie in hulle kalender gaan verskyn: een-een swem die Goue Vroue in seewater en maanlig…
In die oomblik – 2021(4)
Vir Kersfees het my Amerikaanse kinders vir my (onder andere) 'n Kindle present gegee en sodoende 'n jarelange onuitgesproke wens vervul.
Nou, terug in SA, vrees ek g'n beurtkrag nie, want ek kan aanhou lees, ek moet net sorg dat die wonderlike apparaatjie gelaai bly. Ek lees dat die letters spat: goedkoop fantasieverstrooiing, heerlike Deon Meyer, intense Etienne van Heerden. Ek lees soggens, smiddags, saans, snags.
Vanoggend sit ek met 'n "outydse boek" en betrap myself dat ek ewe optimisties regs onder op die bladsy tik, in vaste vertroue dat die bladsy homself nou gaan omblaai…
Kersoggend, watter heerlike bederwery!
In die oomblik – 2021(3)
11 Donderdag Mar 2021
My kleindogtertjie Gabby se hare is haar trots: twee lang vlegsels aan weerskante van haar koppie. Vanoggend is die punte van die vlegsels sopnat.